ΓΡΑΠΤΗ ΕΡΩΤΗΣΗ E-1974/02

υποβολή: Camilo Nogueira Romn (Verts/ALE) προς την Επιτροπή

(8 Ιουλίου 2002)

Θέμα: Μη τήρηση, από το ισπανικό κράτος, της κοινοτικής νομοθεσίας στην περίπτωση των Ραδιοηλεκτρονικών Αξιωματικών της Γαλικίας

Ο σύλλόγος των Ραδιοηλεκτρονικών Αξιωματικών (O.R.) της Γαλικίας, τεχνικών επιφορτισμένων με τις ραδιοεπικοινωνίες σε πλοία άνω των 1600 τόνων, αποτελείται από 150 τεχνικούς, μέσης ηλικίας 50 ετών και οι οποίοι είναι σήμερα σε ανεργία μακράς διάρκειας. Για το δίπλωμα O.R. απαιτούνται σπουδές πέντε ετών και επαγγελματικής άσκησης δύο ετών.

Την 1η Φεβρουαρίου 1999 τέθηκε σε ισχύ το Παγκόσμιο Σύστημα Θαλάσσιου Κινδύνου και Ασφάλειας (SMSSM), το οποίο επιτρέπει στους εφοπλιστές να μην απασχολούν Αξιωματικούς Ραδιοτηλεγραφητές δεδομένου ότι η λειτουργία αυτή καλύπτεται από τους Γενικούς Χειριστές Συστήματος (OGS), το πιστοποιητικό σπουδών των οποίων μπορεί να αποκτηθεί μετά από μαθήματα διάρκειας 50ωρών. Το ισπανικό κράτος επιτρέπει να μην χρησιμοποιούνται οι Ραδιοηλεκτρονικοί Αξιωματικοί ήδη από το 1992, όταν ακόμη το σύστημα SMSSM δεν λειτουργούσε στην χώρα αυτή. Ο Διεθνής Ναυτιλιακός Οργανισμός (OMI), αντιθέτως από το ισπανικό κράτος, συνιστά, για την απόκτηση του πιστοποιητικού του Γενικού Χειριστή Συστήματος (OGS), ελάχιστη εκπαίδευση 130 ωρών. Κατά την άποψη του συλλόγου των Ραδιοηλεκτρονικών Αξιωματικών, το αποτέλεσμα του χειρισμού των ηλεκτρονικών επικοινωνιών από τους Γενικούς Χειριστές είναι καταστροφικό, διότι προκαλεί ψευδείς συναγερμούς και έχει επιπτώσεις στην την θαλάσσια ασφάλεια. Η νομοθεσία που παραβιάζεται είναι η Οδηγία 2001/25/ΕΚ(1) του Ευρωπαϊκού Κοινοβουλίου και του Συμβουλίου, σχετικά με την ελάχιστη κατάρτιση των ναυτικών, και ειδικότερα το άρθρο 11. Το ισπανικό κράτος δεν έλαβε μέχρι σήμερα μέτρα σε εθνικό επίπεδο για την εκτέλεση της εν λόγω οδηγίας.

Οι εφοπλιστές, για απλούς οικονομικούς λόγους, προσλαμβάνουν Γενικούς Χειριστές, η κατάρτιση των οποίων είναι κατώτερη τόσο από ποιοτική όσο και από ποσοτική άποψη και το ισπανικό κράτος δεν προέβη εγκαίρως στην τοποθέτηση του προσωπικού των Αξιωματικών Ραδιοηλεκτρονικών, οι οποίοι σήμεραφίστανται σοβαρότατες κοινωνικές συνέπειες, λόγω της αδυναμίας τους να προσαρμοσθούν στη νέα κατάσταση. Γνωρίζει η Επιτροπή ότι το ισπανικό κράτος δεν πληροί την Οδηγία 2001/25, σχετικά με την ελάχιστη κατάρτιση των ναυτικών, διότι παραβιάζει τις διατάξεις του Παραρτήματος I, κεφάλαιο 7 (εναλλακτική πιστοποίηση), σημεία 3.1, 3.1.1 και 3.1.2 του κανόνα 7/1·

Σύμφωνα με το εν λόγω κείμενο, η έκδοση εναλλακτικών πιστοποιητικών δεν πρέπει να χρησιμοποιείται, προκειμένου να μειώνεται ο αριθμός των μελών του πληρώματος στα κοινοτικά πλοία και δεν πρέπει επίσης να μειώνει την επαγγελματική επάρκεια των ναυτιών. Τα δύο αυτά σημεία αφορούν ακριβώς το σύνολο των Αξιωματικών Ραδιοηλεκτρονικών της Γαλικίας. Σκοπεύει η Επιτροπή να αναλάβει έρευνα όσον αφορά την μη εφαρμογή της σχετικής κοινοτικής νομοθεσίας·

(1) ΕΕ L 136 της 18.5.2001, σελ. 17.

Απάντηση της κας de Palacio εξ ονόματος της Επιτροπής

(16 Σεπτεμβρίου 2002)

Η Επιτροπή δεν γνωρίζει τα ισπανικά μέτρα στα οποία αναφέρεται το Αξιότιμο Μέλος του Κοινοβουλίου που επιτρέπουν, από το 1992, την χρησιμοποίηση των Φορέων των Αρμόδιων για τα Συστήματα, ενώ το παγκόσμιο σύστημα ασφάλειας πλοίων και προσώπων δεν είχε ακόμη τεθεί σε εφαρμογή στην Ισπανία.

Αντίθετα με τα όσα επισημαίνει το Αξιότιμο Μέλος του Κοινοβουλίου, η Ισπανία θέσπισε εθνικά μέτρα μεταφοράς της οδηγίας 2001/25/ΕΚ του Ευρωπαϊκού Κοινοβουλίου και του Συμβουλίου της 4ης Απριλίου 2001 για το ελάχιστο επίπεδο εκπαίδευσης των ναυτικών, και τα κοινοποίησε στην Επιτροπή. Πρόκειται για το Διάταγμα της 16ης Μαρτίου 1998 και για το Βασιλικό Διάταγμα 2062/1999 της 30ής Δεκεμβρίου 1999.

Η Επιτροπή αποδίδει ιδιαίτερη σημασία στο ζήτημα της ναυτικής εκπαίδευσης, δεδομένου ότι αυτή συνδέεται πολύ στενά με την ασφάλεια της ναυσιπλοΐας και με την προστασία του θαλάσσιου περιβάλλοντος. Ως εκ τούτου, καταβάλλει κάθε προσπάθεια προκειμένου να εξασφαλίσει την εμπράγματη εφαρμογή των προτύπων ναυτικής εκπαίδευσης.